钦定古今图书集成/理学汇编/学行典/第114卷 > 《思补堂记》明·刘黻
## 钦定古今图书集成/理学汇编/学行典/第114卷 > 《思补堂记》明·刘黻

桂阳令徐君次逵治桂阳逾六载，尝饬其退食之堂，
颜之曰“思补。”闲以问予，乃叹曰：“美哉次逵之名其堂
也，是善用其思而知所补者也。《孟子》曰：‘心之官则思，
思则得之，不思则不得也。思而别用，则心为形役，与
无思同’。”次逵之思，用于补以名堂，盖知所务而知所
补哉？夫补者，裨益其缺漏，使归于完美，然必补于己
者，周全而无罅隙，然后可以补于人，因以补于时。未
补于己，而能有补于人，吾盖未之信也。夫“进思尽忠，
退思补过”，宰相大臣之事，而县令尤急。盖县令亲民
之官，百责所萃，小民之所仰望，上官之所督备，有一
之不善，吾之过也，其容于不思不补耶？故公堂之上，
追呼旁午，诉牒倥偬，不暇补也。退食之馀，吏散门闭，
兀坐堂中，反观其所行，检点念虑之微，以及设施之
显，有一过焉思补之，使归于无过。故凡教化有未兴
者，刑狱有未清者，徭赋有未平者，钱谷甲兵有未理
者，吏事有未釐而舆皂侈者，苞苴有未绝而请谒盛
者，闾阎蔀屋，民隐有未达者，农桑纺绩，民功有未兴
者，诸政纷纭，其委曲细微有未尽者，皆吾过也。补之
者，补于己也。补于己斯可以补于人，人人称贤，令斯
补于时矣。今夫万斛之舟，一有罅漏，不免于沈沦，知
者寻其罅衣以袽之，则可以驾风越涛而无患；千金
之裘，一有绽裂，不免于敝坏，知者求其缝针以缀之，
则以御寒适体而无忧。人之补过，亦犹是尔。《诗》云：“衮
职有阙，惟仲山甫补之。”次逵令桂阳，政平讼理，徭均
赋输，百姓安辑。行且乔擢不次，大显于朝，吾将于斯
卜之矣。且使后人之瞻斯堂也，踵而效之，将千百年
如一日，不又为来者之矜式也耶？是为记。